CELEX: 32012D0688
Language: fi
Date: 2012-11-05 00:00:00
Title: 2012/688/EU: Komission täytäntöönpanopäätös, annettu 5 päivänä marraskuuta 2012 , taajuusalueiden 1920 – 1980  MHz ja 2110 – 2170  MHz käytön yhdenmukaistamisesta sähköisten viestintäpalvelujen tarjontaan unionissa pystyviä maanpäällisiä järjestelmiä varten (tiedoksiannettu numerolla C(2012) 7697)  ETA:n kannalta merkityksellinen teksti

7.11.2012   
            
            
               FI
            
            
               Euroopan unionin virallinen lehti
            
            
               L 307/84
            
         KOMISSION TÄYTÄNTÖÖNPANOPÄÄTÖS,
   annettu 5 päivänä marraskuuta 2012,
   taajuusalueiden 1 920–1 980 MHz ja 2 110–2 170 MHz käytön yhdenmukaistamisesta sähköisten viestintäpalvelujen tarjontaan unionissa pystyviä maanpäällisiä järjestelmiä varten
   (tiedoksiannettu numerolla C(2012) 7697)
   (ETA:n kannalta merkityksellinen teksti)
   (2012/688/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (1) (radiotaajuuspäätös) ja erityisesti sen 4 artiklan 3 kohdan,
   sekä katsoo seuraavaa:
   
               (1)
            
            
               Euroopan parlamentti ja neuvosto antoivat 14 päivänä joulukuuta 1998 kolmannen sukupolven matkaviestinnän ja langattoman viestinnän järjestelmän (UMTS) koordinoidusta käyttöönotosta Euroopan yhteisössä päätöksen N:o 128/1999/EY (2) (UMTS-päätös), joka kattoi taajuusalueet 1 900–1 980 MHz, 2 010–2 025 MHz ja 2 110–2 170 MHz, jäljempänä ’maanpäällinen 2 GHz taajuusalue’. Päätöksen mukaan jäsenvaltioiden oli toteutettava kaikki tarvittavat toimenpiteet mahdollistaakseen UMTS-palvelujen koordinoidun ja asteittaisen käyttöönoton alueellaan 1 päivään tammikuuta 2002 mennessä ja erityisesti perustettava UMTS:ää varten valtuutusjärjestelmä 1 päivään tammikuuta 2000 mennessä. Päätöksen voimassaolo päättyi 22 päivänä tammikuuta 2003, mutta kyseisen taajuusalueen yhdenmukaistettu käyttö on jatkunut.
            
         
               (2)
            
            
               Komissio on sittemmin tukenut joustavampaa taajuuksien käyttöä tiedonannossaan ”Joustavuudella vauhtia taajuuksien saantiin langattomille sähköisille viestintäpalveluille” (3), jossa käsitellään myös maanpäällistä 2 GHz taajuusaluetta ja pyritään välttämään markkinahäiriöt. Teknologia- ja palveluneutraaliuden periaatteet vahvistetaan sähköisten viestintäverkkojen ja -palvelujen yhteisestä sääntelyjärjestelmästä 7 päivänä maaliskuuta 2002 annetussa Euroopan parlamentin ja neuvoston direktiivissä 2002/21/EY (4) (puitedirektiivi).
            
         
               (3)
            
            
               Paritettujen taajuusalueiden 1 920–1 980 MHz ja 2 110–2 170 MHz, jäljempänä ’paritettu maanpäällinen 2 GHz taajuusalue’, varaaminen sähköisten viestintäpalvelujen tarjontaan pystyville maanpäällisille järjestelmille on tärkeä tekijä pyrittäessä vastaamaan kiinteän verkon, matkaviestintäverkon ja yleisradioverkon toimialojen keskinäiseen lähentymiskehitykseen ja teknisten innovaatioiden tarpeisiin. Paritetulla maanpäällisellä 2 GHz taajuusalueella toimivien järjestelmien olisi pääasiassa liityttävä laajakaistapalvelujen loppukäyttäjäyhteyksien tarjontaan.
            
         
               (4)
            
            
               Sellaisten langattomien laajakaistapalvelujen käyttäjät, joissa nykyisellään jo käytetään paritettua maanpäällistä 2 GHz taajuusaluetta yhdessä jäsenvaltiossa, voivat käyttää vastaavia palveluja missä tahansa muussa jäsenvaltiossa. Parittamattomalla taajuusalueella 1 900–1 920 MHz on kyllä myönnetty operaattoreille toimilupia monissa jäsenvaltioissa, mutta se on edelleen suurelta osin käyttämättä ja parittamattomalla taajuusalueella 2 010–2 025 MHz operaattoreilla on toimilupia vain muutamassa jäsenvaltiossa, eikä sitä käytetä.
            
         
               (5)
            
            
               Päätöksen N:o 676/2002/EY 4 artiklan 2 kohdan nojalla komissio valtuutti 15 päivänä kesäkuuta 2009 Euroopan radio-, tele- ja postihallintojen yhteistyökonferenssin, jäljempänä ’CEPT’, laatimaan mahdollisimman kevyet tekniset ehdot sähköisissä viestintäpalveluissa käytettäviä langattomia liityntätekniikoita koskevan WAPECS-politiikan (Wireless Access Policy for Electronic Communications Services) puitteissa käsiteltyjen taajuuksien käytölle.
            
         
               (6)
            
            
               Toimeksiannon pohjalta CEPT on julkaissut raportin (CEPT:n raportti 39), joka sisältää mahdollisimman kevyet tekniset ehdot ja niiden soveltamisohjeet maanpäällisellä 2 GHz taajuusalueella toimiville tukiasemille ja päätelaitteille. Paritetulla maanpäällisellä 2 GHz taajuusalueella nämä tekniset ehdot ovat tarkoituksenmukaisia hallittaessa häiriöiden riskiä naapuriverkkojen välillä kansallisella tasolla ja maiden rajoilla ilman, että tiettyä teknologiaa asetetaan pakolliseksi ja niin, että sovelletaan taajuusalueen todennäköisimmälle käyttötarkoitukselle optimoituja parametreja. Parittamattomilla taajuusalueilla 1 900–1 920 MHz ja 2 010–2 025 MHz, jäljempänä ’parittamaton maanpäällinen 2 GHz taajuusalue’, CEPT:n raporttiin 39 sisältyvät tekniset ehdot rajoittavat matkaviestintäverkkojen toimintaa kuitenkin enemmän kuin nykyisissä kansallisissa käyttöoikeuksissa edellytetään.
            
         
               (7)
            
            
               CEPT:n raportin 39 mukaan tarkoituksenmukainen ratkaisu olisivat ns. BEM-arvot (Block Edge Masks), jotka ovat teknisiä parametriarvoja, joita sovelletaan tietyn käyttäjän koko taajuuslohkoon riippumatta siitä, miten montaa kanavaa käyttäjän valitsema teknologia edellyttää. BEM-arvojen on tarkoitus olla osa taajuuksien käyttöä koskevia valtuutusehtoja. Ne kattavat säteilyn sekä taajuuslohkon sisällä (taajuuslohkon sisäinen säteily) että sen ulkopuolella (taajuuslohkon ulkopuolelle suuntautuva säteily). BEM-arvojen noudattaminen on sääntelyllinen vaatimus, jolla pyritään välttämään haitalliset häiriöt naapuriverkkojen välillä, ja niitä sovelletaan rajoittamatta raja-arvoja, jotka on asetettu laitestandardeissa radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetun Euroopan parlamentin ja neuvoston direktiivin 1999/5/EY (5) nojalla.
            
         
               (8)
            
            
               CEPT:n toimeksiannon tuloksena määritellyillä teknisillä ehdoilla pyritään myös suojaamaan viereisillä kaistoilla jo käytössä olevia sovelluksia haitallisilta häiriöiltä. Tätä varten olisi varmistettava, että nykyisiä UMTS:n säteilytehorajoituksia noudatetaan alle 1 900 MHz taajuuksilla, taajuusalueella 1 980–2 010 MHz, taajuusalueella 2 025–2 110 MHz ja yli 2 170 MHz taajuuksilla. Siltä osin kuin CEPT:n raportissa 39 ja sähköisen viestinnän komitean ERC-raportissa 65, johon CEPT:n raportti 39 perustuu, ei käsitellä rinnakkaiskäyttöä muiden radioviestintäsovellusten kanssa, voitaisiin kansallisten näkökohtien pohjalta laatia myös tarvittavat taajuuksien yhteiskäyttöehdot.
            
         
               (9)
            
            
               CEPT:n raportin 39 tulokset olisi otettava käyttöön unionissa ja jäsenvaltioiden olisi pantava ne täytäntöön ottaen huomioon olemassa olevat UMTS-käyttöoikeudet maanpäällisellä 2 GHz taajuusalueella ja taajuuksien tehokas käyttö.
            
         
               (10)
            
            
               Koska CEPT:n raportissa 39 esitetyt lähetystehotasojen tekniset ehdot parittamattomalla maanpäällisellä 2 GHz taajuusalueella ovat hyvin rajoittavia – jotta voitaisiin suojata toiminta paritetulla maanpäällisellä 2 GHz taajuusalueella ja varmistaa useiden TDD-verkkojen rinnakkainen toiminta – ja koska parittamattoman maanpäällisen 2 GHz taajuusalueen kokonaiskaistanleveys on pienehkö, langattomien laajakaistapalvelujen käyttöönotto nykyisillä toimilupaehdoilla estyy. Tilanne edellyttää vaihtoehtoisten yhdenmukaistamistoimien selvittämistä parittamattomalla maanpäällisellä 2 GHz taajuusalueella ja saattaa johtaa muutoksiin olemassa olevissa toimiluvissa. Jotta ei ehkäistäisi käytön varhaista joustavoittamista paritetulla maanpäällisellä 2 GHz taajuusalueella, on tarpeen erottaa toisistaan yhdenmukaistamistoimet paritetulla ja parittamattomalla maanpäällisellä 2 GHz taajuusalueella.
            
         
               (11)
            
            
               Tekniset yhdenmukaistamisehdot olisi asetettava ainoastaan paritetulla maanpäällisellä 2 GHz taajuusalueella rajoittamatta jäsenvaltioiden oikeutta järjestää valtuutukset maanpäällisen 2 GHz taajuusalueen käyttöön ottaen huomioon niiden lainkäyttöalueella voimassa olevat käyttöoikeudet ja noudattaen unionin oikeutta ja erityisesti sähköisiä viestintäverkkoja ja -palveluja koskevista valtuutuksista 7 päivänä maaliskuuta 2002 annettua Euroopan parlamentin ja neuvoston direktiiviä 2002/20/EY (6) (valtuutusdirektiivi) ja direktiivin 2002/21/EY 9 ja 9 a artiklaa.
            
         
               (12)
            
            
               Tämän päätöksen mukaisen yhdenmukaistamisen ei pitäisi sulkea pois jäsenvaltioiden mahdollisuutta soveltaa päätöksen N:o 676/2002/EY 4 artiklan 5 kohdan mukaisia siirtymäaikoja, joihin voisi liittyä myös radiotaajuuksien yhteiskäyttöjärjestelyjä, jos se on perusteltua ja kun otetaan huomioon olemassa olevat käyttöoikeudet.
            
         
               (13)
            
            
               Jotta paritetun maanpäällisen 2 GHz taajuusalueen tehokas käyttö varmistettaisiin myös pitkällä aikavälillä, viranomaisten olisi tehtävä lisää selvityksiä, joiden avulla voidaan lisätä tehokkuutta ja innovatiivista käyttöä. Tällaiset selvitykset olisi otettava huomioon, kun tätä päätöstä tarkastellaan uudelleen.
            
         
               (14)
            
            
               Tässä päätöksessä säädetyt toimenpiteet ovat radiotaajuuskomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Tämän päätöksen tarkoituksena on yhdenmukaistaa ehdot, jotka koskevat taajuusalueiden 1 920–1 980 MHz ja 2 110–2 170 MHz, jäljempänä ’paritettu maanpäällinen 2 GHz taajuusalue’ saatavuutta ja tehokasta käyttöä sähköisen viestinnän palvelujen tarjontaan unionissa pystyviä maanpäällisiä järjestelmiä varten.
   2 artikla
   1.   Jäsenvaltioiden on varattava ja asetettava ilman yksinoikeutta saataville paritettu maanpäällinen 2 GHz taajuusalue sähköisten viestintäpalvelujen tarjontaan pystyville maanpäällisille järjestelmille liitteessä asetettujen parametrien mukaisesti viimeistään 30 päivänä kesäkuuta 2014 ja aina tätä ennen, kun ne soveltavat direktiivin 2002/21/EY 9 a artiklaa olemassa olevaan käyttöoikeuteen tai myöntävät uusia oikeuksia käyttää paritettua maanpäällistä 2 GHz taajuusaluetta tai sen osaa.
   2.   Tämän artiklan 1 kohdasta poiketen jäsenvaltiot voivat päätöksen N:o 676/2002/EY 4 artiklan 5 kohdan nojalla pyytää itselleen siirtymäaikoja, joihin voi liittyä myös radiotaajuuksien yhteiskäyttöjärjestelyjä ja joiden on päätyttävä viimeistään 24 päivänä toukokuuta 2016.
   3.   Jäsenvaltioiden on varmistettava, että 1 kohdassa tarkoitetut järjestelmät tarjoavat riittävän suojan naapuritaajuuksilla toimiville järjestelmille.
   4.   Jäsenvaltioiden on helpotettava taajuuskoordinointia koskevien sopimusten tekoa, jotta mahdollistettaisiin 1 kohdassa tarkoitettujen järjestelmien toiminta, ottaen huomioon olemassa olevat sääntelymenettelyt ja oikeudet.
   3 artikla
   Jäsenvaltioiden on tarkkailtava paritetun 2 GHz taajuusalueen käyttöä ja ilmoitettava havainnoistaan komissiolle, jotta tätä päätöstä voidaan tarkastella uudelleen säännöllisesti ja hyvissä ajoin.
   4 artikla
   Tämä päätös on osoitettu kaikille jäsenvaltioille.
   
      Tehty Brysselissä 5 päivänä marraskuuta 2012.
      
         
            Komission puolesta
         
         Neelie KROES
         
            Varapuheenjohtaja
         
      
   
   
      (1)  EYVL L 108, 24.4.2002, s. 1.
   
      (2)  EYVL L 17, 22.1.1999, s. 1.
   
      (3)  KOM(2007) 50.
   
      (4)  EYVL L 108, 24.4.2002, s. 33.
   
      (5)  EYVL L 91, 7.4.1999, s. 10.
   
      (6)  EYVL L 108, 24.4.2002, s. 21.
   
      LIITE
      
         2 ARTIKLAN 1 KOHDASSA TARKOITETUT PARAMETRIT
      
      Tekniset ehdot esitetään tässä liitteessä taajuusjärjestelyjen ja lähetysmaskien (Block-Edge Masks, BEM) muodossa. BEM on lähetysmaski, joka määritellään taajuuden funktiona suhteessa operaattorin käyttöön myönnetyn taajuuslohkon reunoihin. Se koostuu lohkon sisäpuolisista ja ulkopuolisista komponenteista, jotka määrittävät sallitut säteilytasot luvanvaraisen taajuuslohkon sisä- ja ulkopuolella.
      BEM-tasot saadaan yhdistämällä seuraavissa taulukoissa luetellut arvot siten, että raja-arvot ilmaistaan kaikilla taajuuksilla korkeimpana (vähiten rajoittavana) arvona a) perusvaatimuksina, b) siirtymävaatimuksina ja c) lohkon sisäisinä vaatimuksina (soveltuvin osin). BEM-rajat esitetään suurimpana sallittuna keskimääräisenä ekvivalenttisena isotrooppisena säteilytehona (EIRP) tai kokonaissäteilytehona (TRP) (1), laskettuna tietyn aikavälin keskiarvona ja tietyllä mittauskaistanleveydellä. Ajan suhteen EIRP tai TRP määritetään signaalipurskeiden aktiivijakson keskiarvona, ja se vastaa yhtä tehonsäädön asetusta. Taajuuden suhteen EIRP tai TRP määritetään B kohdan 2 alakohdassa taulukoissa 1, 2 ja 3 yksilöidyllä mittauskaistanleveydellä (2). Yleensä, ja mikäli toisin ei mainita, BEM-tasot vastaavat laitteen säteilemää yhteenlaskettua tehoa kaikki lähetysantennit mukaan luettuina, paitsi tukiasemien perus- ja siirtymävaatimusten osalta, jotka määritetään antennikohtaisesti.
      BEM-maskeja sovelletaan olennaisena komponenttina teknisissä ehdoissa, jotka ovat tarpeen eri palvelujen rinnakkaiskäytön varmistamiseksi kansallisella tasolla. On kuitenkin huomattava, että saadut BEM-arvot eivät aina takaa vaadittavaa suojatasoa häiriöiden kohteeksi joutuneille palveluille, ja kansallisella tasolla olisi lisäksi sovellettava oikeasuhteisella tavalla muita häiriönvähentämistekniikoita, jotta jäljelle jäävät häiriöongelmat voidaan ratkaista, myös vierekkäisten taajuuskaistojen osalta.
      Jäsenvaltioiden on myös varmistettava, että sähköisten viestintäpalvelujen tarjontaan pystyvien maanpäällisten järjestelmien operaattorit voivat soveltaa alla A, B ja C kohdassa esitettyjä teknisiä ehtoja vähemmän rajoittavia ehtoja, edellyttäen että näiden parametrien käytöstä sovitaan kaikkien asiaan liittyvien osapuolten kesken ja että kyseiset operaattorit jatkavat muiden palvelujen, sovellusten tai verkkojen suojaamiseksi tarkoitettujen teknisten ehtojen sekä rajat ylittävän koordinoinnin tuottamien velvoitteiden noudattamista.
      Tällä taajuusalueella toimiville laitteille voidaan sallia myös muita kuin jäljempänä esitettyjä tehorajoituksia sillä edellytyksellä, että käytössä on direktiivin 1999/5/EY mukaisia tarvittavia häiriönvähentämistekniikoita, jotka tarjoavat vähintään yhtä hyvän suojan kuin tässä esitetyt tekniset parametriarvot.
      A.   Yleiset parametrit
      
      Paritetulla maanpäällisellä 2 GHz taajuusalueella sovelletaan seuraavaa taajuusjärjestelyä:
      
                  1)
               
               
                  Dupleksointitekniikkana on taajuusjakoinen dupleksi (FDD) seuraavin järjestelyin. Dupleksiväli on 190 MHz, ja päätelaitteen lähetyksissä (nouseva FDD-siirtotie) käytetään taajuusalueen alempaa osaa 1 920–1 980 MHz ja tukiasemien lähetyksissä (laskeva FDD-siirtotie) taajuusalueen ylempää osaa 2 110–2 170 MHz.
               
            
                  2)
               
               
                  Lähinnä taajuutta 1 920 MHz oleva taajuuslohkon raja on vähintään 1 920,3 MHz (3).
                  Lähinnä taajuutta 1 980 MHz oleva taajuuslohkon raja on enintään 1 979,7 MHz (4).
                  Lähinnä taajuutta 2 110 MHz oleva taajuuslohkon raja on vähintään 2 110,3 MHz (5).
                  Lähinnä taajuutta 2 170 MHz oleva taajuuslohkon raja on enintään 2 169,7 MHz (6).
               
            Paritetulla maanpäällisellä 2 GHz taajuusalueella tapahtuvien tukiasemien ja päätelaitteiden lähetysten on noudatettava tässä liitteessä esitettyjä BEM-arvoja.
      B.   FDD-tukiasemien tekniset ehdot
      
      1)   Lohkonsisäiset vaatimukset
      
      Lohkon sisäinen EIRP-rajoitus tukiasemille ei ole pakollinen. Jäsenvaltiot voivat kuitenkin asettaa laskevalle FDD-siirtotielle EIRP-rajoituksen arvojen 61 dBm / 5 MHz ja 65 dBm / 5 MHz väliltä ottaen huomioon, että tätä raja-arvoa voidaan korottaa tietyissä käyttökohteissa esimerkiksi harvaan asutuilla alueilla, kunhan tämä ei merkittävästi lisää riskiä päätelaitteiden vastaanottimien tukkeutumiselle.
      2)   Lohkonulkoiset vaatimukset
      
      
         Taulukko 1
      
      
         Perusvaatimukset – tukiaseman lähetysmaski BEM – antennikohtaiset lohkon ulkopuoliset EIRP-raja-arvot
          (7)
      
      
                  Lohkon ulkopuolelle suuntautuvan säteilyn taajuusalue laskevalla FDD-siirtotiellä
               
               
                  Suurin keskimääräinen EIRP lohkon ulkopuolella
               
               
                  Mittauskaistanleveys
               
            
                  Taajuudet yli 10 MHz päässä lohkon ylä- tai alareunasta
               
               
                  9 dBm
               
               
                  5 MHz
               
            
         
      
         Taulukko 2
      
      
         Siirtymävaatimukset – tukiaseman lähetysmaski BEM – antennikohtaiset lohkon ulkopuoliset EIRP-raja-arvot
          (8)
      
      
                  Lohkon ulkopuolelle suuntautuvan säteilyn taajuusalue laskevalla FDD-siirtotiellä
               
               
                  Suurin keskimääräinen EIRP lohkon ulkopuolella
               
               
                  Mittauskaistanleveys
               
            
                  –10:stä –5:een MHz lohkon alemmasta reunasta
               
               
                  11 dBm
               
               
                  5 MHz
               
            
                  –5:stä ja 0:an MHz lohkon alemmasta reunasta
               
               
                  16,3 dBm
               
               
                  5 MHz
               
            
                  0:sta +5:een MHz lohkon ylemmästä reunasta
               
               
                  16,3 dBm
               
               
                  5 MHz
               
            
                  +5:stä +10:een MHz lohkon ylemmästä reunasta
               
               
                  11 dBm
               
               
                  5 MHz
               
            C.   FDD-päätelaitteiden tekniset ehdot
      
      
         Taulukko 3
      
      
         Lohkon sisäpuolista säteilyä koskevat vaatimukset – päätelaitteen lähetysmaski BEM – lohkon sisäpuolisen säteilyn rajoitus nousevan FDD-siirtotien taajuuksilla
      
      
                  Suurin sallittu keskimääräinen teho lohkon sisällä (9)
                  
               
               
                  24 dBm (10)
                  
               
            Jäsenvaltiot voivat joustaa taulukon 3 rajoituksesta erityisissä käyttötilanteissa, esim. kiinteissä päätelaitteissa maaseudulla, edellyttäen että muiden palvelujen, verkkojen tai sovellusten suojaus ei vaarannu ja rajat ylittävien koordinointisopimuksien velvoitteita noudatetaan.
      
         (1)  Kokonaissäteilyteho TRP mittaa antennin säteilemän tehon tosiasiallista suuruutta. TRP määritellään koko säteilyalueella kaikkiin suuntiin aiheutetun säteilytehon integraalina. EIRP ja TRP ovat samanarvoiset isotrooppisten antennien osalta.
      
         (2)  Vaatimustenmukaisuuden testaamiseen käytetyn mittauslaitteiston todellinen mittauskaistanleveys voi olla pienempi kuin taulukoissa yksilöity mittauskaistanleveys.
      
         (3)  Jäsenvaltiot voivat päättää alentaa tätä taajuutta arvoon 1 920,0 MHz olemassa olevien valtuutusten perusteella.
      
         (4)  Jäsenvaltiot voivat päättää nostaa tätä taajuutta arvoon 1 980,0 MHz olemassa olevien valtuutusten perusteella.
      
         (5)  Jäsenvaltiot voivat päättää alentaa tätä taajuutta arvoon 2 110,0 MHz olemassa olevien valtuutusten perusteella.
      
         (6)  Jäsenvaltiot voivat päättää nostaa tätä taajuutta arvoon 2 170,0 MHz olemassa olevien valtuutusten perusteella.
      
         (7)  BEM-taso on määritelty antennikohtaisesti ja sitä sovelletaan tukiasemakokonaisuuksiin, joissa on enimmillään neljä antennia sektoria kohden.
      
         (8)  BEM-taso on määritelty antennikohtaisesti ja sitä sovelletaan tukiasemakokonaisuuksiin, joissa on enimmillään neljä antennia sektoria kohden.
      
         (9)  Tämä tehorajoitus määritetään EIRP:nä päätelaitteille, jotka on suunniteltu kiinteiksi tai asennettaviksi, ja TRP:nä päätelaitteille, jotka suunniteltu mukana kannettaviksi. EIRP ja TRP ovat samanarvoiset isotrooppisten antennien osalta. Tähän arvoon voidaan soveltaa yhdenmukaistetuissa standardeissa määriteltyä toleranssia, jotta otetaan huomioon toiminta äärimmäisissä ympäristöolosuhteissa ja tuotannon toleranssit.
      
         (10)  Päätelaitteiden lohkonulkoisen säteilyn määrittämisessä on CEPT:n raportissa 39 käytetty referenssinä 23 dBm toteutunutta enimmäislähetystehoa.